મ્યુનિ. તંત્રના માટે ડેન્ગ્યુ, મેલેરિયાનો રોગચાળો સચ્ચાઈથી ભાગતા ફરવાથી હાથના કર્યા હૈયે વાગ્યા જેવો તો બન્યો છે પરંતુ અમદાવાદીઓનો મરો થઈ ગયો છે. આકરી મોંઘવારીમાં માંડ માંડ ટૂંકા પગારમાં ઘરના વ્યવહારોના બે છેડા મેળવવાની કોશિશ કરતા સામાન્યજનો માટે ડેન્ગ્યુ-મેલેરિયાનો પ્રકોપ ભૂકંપ કે સુનામીથી ઓછો નથી. કેમ કે સામાન્ય માણસોનાં ઘરનાં બજેટને જ આ રોગચાળાએ કઠોરતાથી છિન્નભિન્ન કરી દીધું છે. તેમ છતાં નિર્દોષ બાળકો ડેન્ગ્યુમાં સપડાઈ રહ્યાં હોઈ ઘરના મોભીને ક્યાંકથી ઉછીના-પાછીના લાવીને પોતાના લાડકવાયાના ઉપચાર માટે દોડાદોડી કરવી પડે છે. નઘરોળ તંત્રના કારણે શહેરમાં આ રોગચાળો એટલી હદે બેકાબૂ બન્યો છે કે મ્યુનિ. હોસ્પિટલ તો છોડો પણ ખાનગી હોસ્પિટલમાં પણ પગ મૂકવાની જગ્યા નથી રહી.